
ECAD5007: Cylch 2: Y Dysgwr: pwy ydw in ei addysgu?
Dewiswch ymyrraeth sydd yn cefnogi dysgu a datblygiad disgybl neu grŵp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos. 
Nod yr aseiniad yw ffocysu ar ymyrraeth sydd yn cefnogi disgyblion o bob gallu a chefndir er mwyn iddynt wneud y cynnydd mwyaf posib o ran datblygiad personol ac yn academaidd. Dywed Donaldson (2015) fod “ymyriadau cynnar yn agwedd hanfodol ar addysgu a dysgu da” (Donaldson, 2015, t.64). Yr ymyrraeth a gaiff sylw yn yr aseiniad hwn yw grwpiau maethu. Dewiswyd yr ymyrraeth hon wedi gweld grŵp maethu ar waith yn ystod PAP er mwyn cefnogi disgyblion oedd ag anghenion lles emosiynol, cymdeithasol ac ymddygiadol. Diddorol oedd dysgu am drefn y grŵp maethu, eu nodau a chyraeddiadau disgyblion pan ddaeth eu cyfnod i ben yn y grŵp. 
Gwelir grwpiau maethu fel dull cyfoes ar gyfer addysg gynwysedig sydd wedi eu dylunio i gynyddu’r mynediad i ddysgu ar gyfer disgyblion sydd fel arfer yn cael eu hanghymeradwyo. Dywed The Nurture Group Network (dim dyddiad) fod y grwpiau maethu wedi cael eu datblygu yn wreiddiol yn 1969 gan y seicolegydd addysg, Marjorie Boxall. Gwelodd fod nifer fawr o ddisgyblion yn cychwyn yn yr ysgol gydag anghenion difrifol o ran gymdeithasol, emosiynol ac ymddygiadol. Oblegid hyn roedd y disgyblion yn cael anhawster i greu perthnasau gydag oedolion ag ymddiried ynddynt, yn ogystal ag ymateb yn addas i gyd-ddisgyblion. Diffinia Nurtureuk grwpiau maethu fel y ganlyn:
Nurture groups are in-school, teacher-led psychosocial interventions focused on supporting the social, emotional and behavioural difficulties (SEBD) of children and young people. They are founded on evidence-based practices and offer a short-term, inclusive, targeted intervention that works in the long term (Nurtureuk, dim dyddiad, t.2). 
Erbyn heddiw mae grwpiau maethu yn llawer mwy poblogaidd a gellir eu gweld mewn dros 2,500 o ysgolion ar draws y DU. Maent yn cynnig cyfleoedd i ddisgyblion flodeuo mewn gwahanol ffyrdd boed yn sgiliau i wneud cynnydd academaidd, gwneud ffrindiau, delio gyda gwahanol sefyllfaoedd ac ati. Yn gryno maent yn darparu “the necessary help to remove the barriers for learning” (Nurtureuk, dim dyddiad, t.2). Mae grwpiau maethu yn ymyrraeth sy’n targedu dim mwy na 12 disgybl ar y tro ac fel arfer maent yn rhan o’r grŵp am gyfnod o 1 i 4 tymor. Ar brydiau bydd angen i ambell unigolyn fod yn rhan o’r grŵp am gyfnod hirach, ond caiff amgylchiadau pob disgybl eu hasesu’n gyson gan ddefnyddio proffil Boxall ar-lein.
Amgylchynir grwpiau maethu gan chwe egwyddor ac maent i gyd yn graidd i’r elfennau hanfodol o berthynas ac ymddiriedaeth, sef “children’s learning is understood developmentally...the classroom offers a safe base...nurture is important for the development of self-esteem...language is understood as a vital means of communication...all behaviour is communication...transitions are significant in the lives of children” (Llywodraeth Cynulliad Cymru, 2010, tt. 2-3).
Ffocysir ar 3 disgybl (gweler atodiad 1, 2 a 3) sy’n amrywio o 8 oed i 11 oed ac yn rhyw gymysg. Mae ymyrraeth y 3 ohonynt yn amrywio o emosiynol i ymddygiadol a chymdeithasol. Maent mewn gwahanol fannau o ran datblygiad ers mynychu’r grŵp maethu gan eu bod wedi cael eu cyflwyno i’r grŵp ar wahanol amseroedd. Mae Brychan wedi mynychu’r grŵp ers 4 tymor, Tomi ar ei ail dymor a Sulwen ar ei thymor cyntaf. Canolbwyntir ar sut mae’r grŵp maethu o fudd i’r disgyblion yma wrth eu cefnogi i wneud cynnydd gan ystyried gwahanol agweddau, yn ogystal ag effaith grwpiau maethu ar ysgol gyfan.
Disgrifia Nurtureuk trefn diwrnod disgyblion a fynycha grŵp maethu yn “explicit and predictable” (Nurtureuk, dim dyddiad, t.3). Maent yn cychwyn yn yr ystafell ddosbarth brif ffrwd cyn cael eu casglu gan staff y grŵp maethu. Pan fyddant yn cyrraedd ystafell y grŵp maethu byddant yn cael eu cyflwyno i dasgau sy’n sail i’r cwricwlwm, rhannu newyddion, cael byrbryd ac ati. Byddant yn eu hystafell ddosbarth brif ffrwd am hanner arall y diwrnod. Noda LlCC (2010) yn ogystal â datblygu sgiliau a chaiff eu nodi yn y cwricwlwm, o fewn grŵp maethu mae disgyblion yn cael eu hannog i ddathlu eu cynnydd wrth gaffael â sgiliau bywyd, megis gwrando, rhannu, cymryd tro. O ganlyniad bydd hyn yn lleihau’r rhwystrau iddynt i ddysgu, sy’n arwain at fwy o debygolrwydd y byddant yn llwyddo nôl yn yr ystafell ddosbarth.
O fewn grwpiau maethu mae’r staff yn ymateb i’r disgyblion yn ôl cynnydd eu datblygiad a gaiff eu hasesu wrth ddefnyddio’r Proffil Boxall. Mae’r proffil ar-lein wedi ei rannu’n ddwy adran sef llinyn datblygiad a phroffil diagnostic sydd â 34 cwestiwn yr un. Mae’r llinyn datblygiad yn mesur agweddau o ddatblygiad gwybyddol, cymdeithasol ac emosiynol yr unigolyn, sy’n medru dylanwadu ar ba mor dda y gall ddysgu a gweithredu yn yr ystafell ddosbarth. Ar y llaw arall mesura’r proffil diagnostig agweddau ymddygiadol sy’n atal perfformiad cymdeithasol ac academaidd llwyddiannus. Gellir datrys yr agweddau hyn pan gaiff y disgybl gaffael ar y sgiliau cymdeithasol ac emosiynol angenrheidiol.
Using the Boxall Profile, the social and emotional needs of individual children/ young people are identified and targeted support is provided to encourage social emotional learning (Nurtureuk, dim dyddiad, t.9). 
Caiff pob proffil cod unigryw ar-lein er mwyn sicrhau fod y wybodaeth yn hollol gyfrinachol. Mantais o ddefnyddio’r proffil yw ei fod yn cymharu’r sgôr Boxall presennol gyda rhai’r gorffennol er mwyn monitro cynnydd. Trwy ddefnyddio’r Proffil gellir adnabod lle mae disgyblion a lle mae angen iddynt fod, o ganlyniad gellir llunio targedau a strategaethau personol er mwyn cefnogi eu datblygiad. Yn ychwanegol, gall staff y grŵp maethu gynllunio’n fwy effeithiol ar gyfer eu hanghenion.
Darperir gweithgareddau pwrpasol er mwyn creu amgylchedd cartrefol a chynnes, megis amser tost ac amser cylch. Cynhelir amser cylch yn y lolfa lle gwelir cadeiriau moethus, clustogau a blancedi. Trwy gyflwyno gweithgaredd syml ac effeithiol mae’r manteision yn gorbwyso’r anfanteision. Caniatâ amser cylch i ddisgyblion ddatblygu eu sgiliau cyfranogi, gwrando a chanolbwyntio. Mae’n gyfle i bawb sy’n bresennol i rannu eu teimladau gyda’i gilydd er nad yw’n orfodol, a gellir rhannu newyddion neu gynnal trafodaeth am destun penodol gan ddefnyddio llun fel sbardun weithiau. Er bod amser cylch yn weithgaredd hwyl i nifer o ddisgyblion, nid yw hynny’n wir bob amser. Pan ddechreuodd Sulwen fynychu’r grŵp maethu roedd hyn yn heriol iddi oherwydd ei hanawsterau cymdeithasol. Aeth hanner tymor heibio cyn i Sulwen ddechrau gwneud cyswllt llygad gyda neb yn ystod amser cylch gan ei bod yn bryderus ac roedd hyn yn un o effeithiau’r ‘selective mutism’. Ond wrth benodi targedau cyraeddadwy a synhwyrol, fe ddatblygodd Sulwen ei hyder ac erbyn diwedd y tymor cyntaf roedd yn ddigon cyfforddus i ateb mewn brawddegau syml ond heb gyswllt llygad. Rhaid felly oedd ei chymeradwyo am wneud cynnydd ond roedd angen dyfalbarhau er mwyn gallu gwneud cyswllt llygad a chyfathrebu gyda phawb, gan gynnwys athrawon nôl yn yr ystafell ddosbarth brif ffrwd. Er iddi wneud cynnydd enfawr yn y grŵp maethu, dangosodd ddim cynnydd o gwbl nôl yn yr ystafell ddosbarth brif ffrwd o ran sgiliau cymdeithasol.  
Gweinir byrbryd ym mhob sesiwn yn y grŵp maethu a chaiff hyn effaith gadarnhaol ar bob disgybl. Trwy roi cyfrifoldeb i bob disgybl i gyflawni tasg efallai nad ydynt yn cael y cyfle i wneud mewn lle arall, cynigir cyfle iddynt i fagu annibyniaeth ac i deimlo balchder am yr hyn a gyflawnir. Mae amser tost yn gyfle iddynt gymryd archebion, gosod y bwrdd a golchi’r llestri sydd i gyd yn sgiliau gydol oes y dylid dysgu, er nad ydynt wedi eu nodi yn y Cwricwlwm. Yn ystod yr amser hwn maent yn dysgu sut i fod yn barchus wrth y bwrdd bwyd, rhannu, cymryd tro wrth roi menyn neu jam ar eu tost ac ati. Darperir cyfle i gynnal trafodaeth wrth ofyn ac ateb cwestiynau sy’n gysylltiedig gyda’r elfen gymdeithasol. Eto, nid yw hyn at ddant Sulwen ond mae ei chyfraniad yn diwygio yn wythnosol. Ar y llaw arall, dyma un o hoff weithgareddau Brychan a Tomi. Gwelir fod y rhyddhad sydd ganddynt ar ddiwedd amser tost yn rhyfeddol, gan fod y cyfnod hwn yn gyfle anffurfiol iddynt rannu unrhyw bryderon sydd ganddynt neu i drafod rhywbeth sydd ar eu meddyliau. Nid oes gan Brychan unrhyw gyswllt gyda’i rieni biolegol a chaiff Tomi ond ychydig sylw adref gyda’i Fam. Felly, amser tost yw’r unig amser maent yn bwyta o amgylch bwrdd bwyd yn teimlo’n gartrefol, gydag oedolion sydd yn barod i wrando arnynt ac yn rhoi teimlad o werthfawrogiad iddynt.
Ceir gwahanol ardaloedd dysgu o fewn ystafell y grŵp maethu, yn debyg i gynllun dosbarth yn y Cyfnod Sylfaen ond ar raddfa lai. Rhan amlaf gwelir ardal dawel, lle bwyta, lolfa, ardal gemau a byrddau gweithio. Defnyddir yr ardaloedd i gyd at bwrpas er mwyn cyfrannu at ddatblygiad y disgyblion. Er nad yw pob gweithgaredd a gyflawnir o fewn yr ardaloedd yn cael eu selio o’r cwricwlwm, caiff rheolau eu gosod er mwyn sicrhau fod pawb yn buddio o’r gweithgaredd a ddewisir. Gwelais enghraifft o hyn yn ystod PAP lle wnes i, Brychan a Tomi  chwarae’r gêm bwrdd neidr ac ysgolion, ond bu rhaid dilyn rheolau er mwyn iddynt allu adnabod a rheoli eu teimladau ac emosiynau. Rhai o’r rheolau hyn oedd parchu pwy oedd yn taflu’r dis, cymryd tro, annog ei gilydd yn hytrach na bod yn genfigennus os oedd rhaid iddynt fynd lawr yr ysgol, a rhyngweithio drwy gydol y gêm er mwyn diwygio sgiliau hyder wrth gyfathrebu. Pwysleisia LlC (2020) “mae’r ffordd rydym yn prosesu ein profiadau ac yn ymateb iddyn nhw yn effeithio ar ein hiechyd meddwl a’n lles emosiynol” (LlC, 2020). Braf oedd gweld y ddau yn dilyn y rheolau ac yn rheoli eu hemosiynau pan fod angen os nad oeddent yn llwyddo bob tro. Wrth chwarae’r gêm dywedodd y ddau fod chwarae’r gêm yn therapiwtig wrth iddynt anghofio am unrhyw feddyliau, ond yn addysgiadol hefyd.
Ardal fuddiol tu hwnt yw’r ardal dawel. Caiff disgyblion fynediad i’r ardal hon ar bob amser pan maent yn ystafell y grŵp maethu. Darperir seddi moethus, clustogau, tedi, pypedau a cherddoriaeth dawel yna er mwyn ddisgyblion allu delio gydag emosiynau llethol yno. Nid oes amser cyfyngedig y gellir bod yn yr ardal hon, ond anogir y disgyblion i rannu eu teimladau gyda staff y grŵp maethu ar ryw bwynt er mwyn esbonio pam y treuliwyd amser yno. Does dim rhaid bod meddyliau gwael gan ddisgybl er mwyn iddynt fynd i’r ardal dawel, gall fod yn amser meddylgar i wneud ymarferion anadlu, ioga ac ati. Defnyddir yr ardal dawel gan bawb yn ystod cyfnodau ymlacio ar ddiwedd sesiwn yn y grŵp maethu.
Pan nad yw disgyblion yn defnyddio’r ardaloedd dysgu maent yn cwblhau tasgau sy’n cyfateb â gofynion y cwricwlwm. Caiff y tasgau ffocws eu harwain gan staff y grŵp maethu a rhan amlaf bydd 2 neu 3 disgybl yn cwblhau’r dasg ar yr un pryd. Wrth gyd-weithio mewn grwpiau bychan, gall staff adnabod pa agweddau sy’n achosi trafferth i ddisgyblion wrth ddysgu, yn ogystal â gweithio tuag at eu targedau personol. Dylai athrawon ystyried arddulliau addysgu sy’n “cyfateb i anghenion/grwpiau, yn amrywio fel bo’n briodol ar gyfer y cynnwys” (LlCC, 2010, t.14). Law yn llaw â hyn dylid sefydlu amgylchedd dysgu cadarnhaol gydag “ethos sy’n derbyn amrywiaeth, profiadau sy’n adlewyrchu diddordebau’r dysgwyr, parch, cyfleoedd i ddysgwyr gymryd rhan wrth wneud penderfyniadau, amgylchedd ffisegol hygyrch” (LlCC, 2010, t.14).
Mae dilyniant mewn dysgu yn hanfodol er mwyn cadw cysondeb ar daith addysg disgyblion. Er mwyn ymestyn disgyblion o ran dysgu, rhaid sicrhau fod ganddynt sgiliau a gwybodaeth sylfaenol. O ganlyniad, gellir adeiladu ar eu gwybodaeth flaenorol er mwyn datblygu sgiliau ymhellach a fydd yn eu caniatáu i ddiwygio fel unigolyn. Caiff y cwricwlwm presennol (2008) eu strwythuro’n glir ar ffurf tabl o’r hyn sydd yn ddisgwyliedig o bob disgybl cyfnod allweddol 2, yn ôl eu hoedran ym mhob pwnc. Oblegid hyn gellir adnabod yr hyn oedd disgwyl iddynt gyflawni'r flwyddyn flaenorol a’r hyn fydd disgwyl iddynt allu cyflawni'r flwyddyn nesaf. Galluoga hyn i athrawon gynllunio yn ôl gallu eu disgyblion a chysylltu tasgau gyda disgwyliadau’r cwricwlwm. Wrth edrych ar ddilyniant y cwricwlwm, maent yn medru symleiddio tasgau fel bod angen ar gyfer y gallu is neu herio disgyblion mwy abl a thalentog. Noda Donaldson (2015) y dylai strwythur Cwricwlwm i Gymru 2022 hybu dilyniant yn y dysgu ac yn symud ymlaen “dylai cyfnodau a chyfnodau allweddol gael eu dileu er mwyn gwella dilyniant” (Donaldson, 2015, t.53). Ffocysau Donaldson (2015) yn sylweddol ar ddilyniant wrth gynllunio Cwricwlwm 2022. Golyga hyn “y bydd angen i athrawon osod tasgau a dewis adnoddau sy’n adeiladu ar wybodaeth a phrofiad blaenorol ac yn ennyn diddordeb”. (Donaldson, 2015, t.67).
Fodd bynnag, gall ddisgyblion ddatblygu ar wahanol gyflymder mewn gwahanol agweddau sy’n cael effaith ar ddilyniant mewn dysgu, megis, ieithyddol, corfforol, cymdeithasol, personoliaeth ac ati. Wrth amlygu cysylltiadau yn y dysgu helpa hyn i’r disgyblion ddysgu, ond ar y llaw arall rhaid i’r dysgu fod yn berthnasol iddynt. Cred damcaniaeth adeileddol cymdeithasol Vygotsky (1978) fod disgyblion yn dysgu trwy wneud ac yn datblygu’n gymdeithasol trwy brofiadau. Pwysleisia Vygotsky yn fwyfwy ar rôl iaith mewn datblygiad gwybyddol a dywed fod “adults are an important source of cognitive development” (McLeod, 2018). Gellir cysylltu’r theori yma gyda datblygiad cymdeithasol Sulwen oherwydd er ei bod yn cyfathrebu gyda’i theulu sy’n cynnwys oedolion, nid yw’n hapus i gyfathrebu gydag oedolion eraill. O ganlyniad, mae'n ei rhwystro i ddatblygu’n wybyddol a chymdeithasol ac yn ei hatal rhag gwneud y cynnydd gorau posib yn ei thaith dysgu. Yn ychwanegol, caiff hyn effaith ar ei dilyniant dysgu, yn enwedig yn ieithyddol.
Fel rheol caiff grwpiau maethu eu harwain gan ddau aelod o staff sydd wedi derbyn hyfforddiant o fewn theori ac arfer magwraeth. Dywed Nurtureuk (dim dyddiad) ei fod yn bosib sefydlu grwpiau maethu o fewn amgylchedd blynyddoedd cynnar, cynradd, uwchradd ac mewn ysgolion anghenion arbennig. Wedi gweld grŵp maethu ar waith yn y sector cynradd oedd yn cael ei arwain gan ddau aelod o staff, ni fyddwn yn newid y nifer o staff sydd angen mewn sesiwn. Credaf petai mwy nag hynny o staff yn yr amgylchedd ar yr un pryd gallai hyn achosi ambell anhawster, megis disgyblion yn teimlo’n anghyfforddus wrth gael eu hamgylchynu gyda chynifer o oedolion. Er enghraifft, pan gychwynnodd Sulwen fynychu’r grŵp maethu roedd ofn ganddi o’r ddau aelod o staff. Felly, os fyddai mwy o staff yn bresennol, gallai hyn fod wedi achosi pryder aruthrol iddi a’i brawychu o leoliad oedd yno i’w chefnogi a’i chysuro. Byddwn yn gwneud pob ymdrech i sicrhau fod staff y grŵp maethu yn gyson er mwyn cynnal cysondeb ar gyfer y disgyblion. Byddai hyn yn cyd-fynd gyda threfn sesiwn y grŵp maethu, gyda’r gobaith fod y canlyniadau terfynol mor fuddiol â phosib.
Nid wyf o’r farn fod angen i’r staff fod yn athrawon cymwysedig, ond ar y llaw arall credaf fod angen i staff grwpiau maethu gael hyfforddiant priodol ar gyfer cyd-weithio gyda disgyblion bregus, iechyd meddwl, diogelu plant ac ati. Mae’n ddyletswydd ar y staff penodedig yn y grŵp maethu i greu perthynas bositif gyda’r disgyblion gan ymateb i’w anghenion unigol. Dylid hefyd modeli ymddygiad addas a sgiliau cymdeithasol rhwng dau oedolyn yn rhyngweithio’n adeiladol. Uwchlaw'r staff grŵp maethu byddai’r cydlynydd anghenion dysgu ychwanegol yn cadw trosolwg cyson ar ddatblygiad a chynnydd y disgyblion sy’n mynychu’r grŵp maethu. Gwelwyd arfer dda o hyn gan Estyn:
Mae’r ffaith mai un cydlynydd anghenion dysgu ychwanegol sydd ar gyfer yr ysgol gyfan yn cryfhau'r adnabyddiaeth o anghenion penodol disgyblion unigol a sicrhau teilwra rhaglenni ymyrraeth addas a chynnar ar eu cyfer. Er mwyn targedu ymyrraeth briodol ac amserol ar gyfer disgyblion ar draws yr ystod oed, mae’r ysgol yn gwneud defnydd effeithiol o wybodaeth i olrhain cynnydd, ymddygiad, presenoldeb a lles (Estyn, 2019). 
Dywed BBC News (2019) fod Llywodraeth Cymru wedi cyhoeddi fod dros 11,000 o bobl ifanc wedi derbyn cwnsela yn 2017-2018. O ganlyniad, roedd Barnardo’s yn erfyn am fwy o ymyrraeth gynnar wrth i’r Llywodraeth, cynghorau ac asiantaethau gyd-weithio. Awgryma Estyn (2019) fod 66% o ysgolion cynradd yn barod wedi mabwysiadu dull ysgol gyfan ar gyfer lles emosiynol. Amlyga gweinidog addysg Cymru, Kirsty Williams:
Our national mission places wellbeing at the core of our new curriculum, supporting our children and young people to become healthy confident individuals, who are building their mental and emotional well-being by developing confidence, resilience and empathy (BBC News, 2019). 
Yn deillio o hyn, credaf fod y ddarpariaeth ar gyfer lles disgyblion yr un mor bwysig â’r ddarpariaeth gwricwlaidd. Er bod y proffil Boxall yn rhoi arweiniad o anghenion y disgyblion ac yn cyfrannu at dargedau unigol, byddwn hefyd yn cynnig elfen bersonol i bob unigolyn. Gallwn wneud hyn drwy ofyn iddynt yn eu sesiynau cyntaf beth yw eu nod personol erbyn diwedd eu cyfnod yn y grŵp maethu, megis gallu synhwyro pryd maent yn mynd i gael cyfnod o banig, gwybod pa gamau i’w dilyn os ydynt yn cael meddyliau diflas a thywyll. Cefais drafodaeth gyda Brychan am sut oedd y grŵp maethu wedi ei gefnogi. Dywedodd erbyn yr ail dymor roedd yn gwybod pa gamau roedd angen iddo ddilyn er mwyn sicrhau nad oedd newid yn cael effaith ormodol ar ei deimladau. Enghraifft o hyn oedd cadw dyddiadur dyddiol er mwyn cofnodi unrhyw deimladau tywyll, byddai’n nodi pam ei fod yn teimlo fel hyn a beth oedd yn mynd i wneud er mwyn teimlo’n well. Pwysleisiodd gan ei fod wedi creu perthynas positif gyda staff y grŵp maethu a’i fod yn ymddiried ynddynt, golyga hyn ei fod yn fwy na hapus i rannu ei ddyddiadur gyda nhw. Byddwn hefyd yn creu arddangosfa er mwyn arddangos gwaith gwych neu unrhyw gyraeddiadau sydd angen dathlu, credaf fod hyn yn hanfodol er mwyn codi hunan-barch disgyblion a dangos gwerthfawrogiad.
Ni fyddwn yn darparu’r ddarpariaeth mwy na phedwar diwrnod yr wythnos a byddai sesiynau ond yn para am hanner diwrnod, felly byddai disgyblion yn eu dosbarthiadau prif ffrwd am hanner diwrnod bedair gwaith yr wythnos ac un diwrnod llawn. Golyga hyn y byddai’r disgyblion yn medru treulio diwrnod cyfan ymhlith eu ffrindiau a’r athro dosbarth. Er bod disgyblion yn treulio llawer o amser yn y grwpiau maethu, nid yw hyn yn cael effaith negyddol ar eu dysgu gan fod “disgyblion yn magu hyder, datblygu hunanddelwedd bositif a datblygu’r sgiliau angenrheidiol sy’n caniatáu iddynt i gael mynediad llawn i’r cwricwlwm” pan yn bresennol yn y grŵp maethu (Estyn, 2019). Tra bod y disgyblion yn eu dosbarthiadau prif ffrwd am ddiwrnod cyfan byddai hyn yn caniatáu amser i staff y grŵp maethu i gynllunio, cyfarfod â’r cydlynydd ADY, pennaeth neu rieni, ac arsylwi disgyblion yn unigol.
Er mwyn sicrhau dysgu o fewn yr ymyrraeth byddwn yn cynllunio tasgau sydd yn gysylltiedig â disgwyliadau’r cwricwlwm, yn ogystal â chynnwys gweithgareddau sy’n hybu sgiliau bywyd bob dydd. Byddwn yn ystyried anghenion y disgyblion yn unigol wrth gynllunio ac yn paratoi sut y caiff y tasgau eu cyflawni, boed yn annibynnol, gyda chymorth oedolyn neu adnodd. Ar adegau efallai byddai disgybl yn medru cyflawni tasg yn annibynnol tra bod disgybl arall angen cymorth 1:1, byddai hyn yn cael ei benderfynu yn ôl anghenion y disgybl. Er enghraifft petai weithgaredd llafar yn cymryd lle byddwn yn gweithio ar lefel 1:1 gyda Sulwen er mwyn gweithio tuag at ei tharged, tra bod aelod o staff arall yn cynnal y drafodaeth gyda gweddill y disgyblion. Yn yr un modd gyda Brychan, fel arfer mae’n medru cyflawni tasgau yn annibynnol ond pan fod newid ar droed neu newydd ddigwydd nid yw ei lefelau canolbwyntio cystal. Felly, byddai angen cefnogaeth 1:1 arno er mwyn ei annog a’i gymhelli.
Byddai adnoddau ar gael yn y grŵp maethu sy’n addas ar gyfer amryw o anghenion er mwyn cefnogi a helpu’r disgyblion gymaint â phosib. Enghreifftiau o rain fyddai pêl feddal i helpu gyda straen neu densiwn, blwch llythyron er mwyn trosglwyddo negeseuon i’r staff nad yw disgyblion yn gyfforddus i’w trafod ar lafar neu i rannu pryderon, siart teimladau byddai’r disgyblion yn medru gosod eu llun ar y wyneb sydd mwyaf perthnasol i sut maent yn teimlo wrth gyrraedd a gadael yr ystafell.
Elfen bwysig iawn o allu cynnal grŵp maethu yn llwyddiannus yw’r cydweithrediad rhwng yr ysgol a’r rhieni neu warcheidwaid y disgyblion sydd angen cefnogaeth. Rhaid cael caniatâd gan oedolyn cyfrifol sydd â pherthynas i’r disgybl cyn iddynt allu mynychu’r grŵp maethu. Er mwyn cynnwys yr oedolion yn y broses o gefnogi’r disgyblion byddwn yn eu gwahodd yn dymhorol i’r ysgol. Byddai hyn yn gyfle i’r disgyblion arddangos eu gwaith gyda balchder, yn ogystal â dangos y grŵp maethu ar waith wrth wneud tasgau megis coginio, gwaith celf ac ati. Trwy roi gweledigaeth i’r rhieni o bwrpas yr ymyrraeth, mae’n debyg fod “y rhan fwyaf o’r disgyblion a’i rhieni yn gweld gwerth mynychu’r ysgol yn rheolaidd sydd yn ei dro yn arwain at agweddau cadarnhaol at yr ysgol ac at ddysgu” (Estyn, 2019).  
Cafodd arfer dda o grŵp maethu ei gydnabod fel system sydd “yn helpu olrhain cynnydd, ymddygiad, presenoldeb a lles” (Estyn, 2019). Nodwyd fod y disgyblion sydd heb ddatblygu eu sgiliau cymdeithasol ac emosiynol yn ddigonol yn medru ymuno â’r grŵp maethu er mwyn cael “cymorth ychwanegol i fagu eu hyder a datblygu hunanddelwedd gadarnhaol” (Estyn, 2019). Canmolwyd y cymorth hwn gan nodi fod “disgyblion yn ymddwyn yn eithriadol o dda, yn parchu pobl eraill ac yn dangos agweddau cadarnhaol at ddysgu” (Estyn, 2019). 
Mae’r canlyniadau cadarnhaol a geir o gynnal grwpiau maethu yn gorbwyso’r agweddau negyddol. Serch hynny, dylid ystyried yr anfanteision wrth gynllunio ar gyfer sefydlu grŵp maethu neu er mwyn diwygio’r ymyrraeth ymhellach. Dywed LlCC (2010) fod cyllid yn gallu dylanwadu ar y gwasanaeth a ddarparir mewn grwpiau maethu. Noda Nurtureuk (dim dyddiad) fod hyfforddiant i’r staff yn costio £599 yr un, ac mae grwpiau maethu fel arfer yn costio llai na £10,000 i’w sefydlu. Er bod modd cael swm sylweddol o arian wedi ei ariannu ar gyfer yr ymyrraeth, “once established, the intervention costs on average £8,700 per child who is experiencing challenging behaviours to develop the skills and resilience and become competentely functioning” (Nurtureuk, dim dyddiad). Dylid ystyried gallai’r gost hyn amrywio yn ôl cyd-destun y grŵp maethu. Ar y cyfan pwysleisia Nurtureuk (dim dyddiad) fod grwpiau maethu yn gost effeithiol gan fod y buddsoddiad cychwynnol yn debygol o “represent a significant economic return on society” (Nurtureuk, dim dyddiad). I gyd-fynd â hyn maent yn amlygu ei fod wedi ei amcangyfrif wrth atal anhwylderau ymddygiad, byddai hyn yn arbed £150,000 i’r gwasanaethau cyhoeddus am bob achos sydd wedi ei rwystro oherwydd ymyraethau safonol.
Noda LlCC (2010) fod grwpiau maethu ar gael mewn nifer o ysgolion ond mewn ambell ardal caiff grwpiau maethu eu harwain gan gynorthwywyr sydd yn darparu grŵp maethu ar gyfer clwstwr o ysgolion. Nid yw hyn yn ddelfrydol ar gyfer pob disgybl megis Sulwen, gan fod hyn yn golygu y byddai’n teimlo’n anghysurus mewn amgylchedd gyda dieithriaid ac o bosib mewn lleoliad anghyfarwydd hefyd. “Some groups with nurturing principles run for as little as two sessions a week while other nurture groups run for up to nine sessions a week” (LlCC, 2010, t.16). Oblegid hyn nid yw pob disgybl o Gymru sydd yn mynychu grwpiau maethu yn cael yr un budd o’r ddarpariaeth a’i gilydd. Rhwystr arall yw safle neu ystafell addas er mwyn cynnal grŵp maethu.
Yn ogystal â chael effaith bositif ar y disgybl, caiff grwpiau maethu effaith bositif ar yr ysgol gyfan hefyd. Dywed LlCC (2010) fod ymchwil yn dangos fod effeithiolrwydd grwpiau maethu yn gysylltiedig â’r dull ysgol gyfan o faethu. Oblegid hyn mae grwpiau maethu yn fwy buddiol i’r ysgol pan maent yn cyd-dynnu fel cymuned i wneud y mwyaf o’r ymrwymiad cymdeithasol ac addysgiadol, integreiddio grwpiau maethu yn gyfan gwbl i brif ffrwd yr ysgol, ac yn hyrwyddo amgylchedd magwraeth drwy’r ysgol gyfan.
Sylwir mai’r manteision rheolaidd i’r disgyblion wedi iddynt ddychwelyd o grŵp maethu yw gwelliant o ran lles, cyrhaeddiad, ymddygiad, perthynas athro a disgybl, perthynas rhiant a phlentyn, a chynnydd presenoldeb. “Compared to pupils who remained in their mainstream classroom, children attending nurture groups showed significant improvement in social and emotional skills and significant decreases in challenging behaviours” (The Nurture Group Network, dim dyddiad, t.5).
I gloi, daw i’r amlwg ei bod yn bosib cyflwyno grwpiau maethu drwy’r ysgol gyfan er mwyn targedu amryw o anghenion. Yn ogystal â hynny gellir mynd tu hwnt i furiau’r ysgol gan gynnwys rhieni, teulu a’r gymuned leol er mwyn hybu pwrpas y grŵp a dathlu cyraeddiadau pob disgybl, yn academaidd neu yn ymarferol. Eglura Nurtureuk (dim dyddiad) fod grwpiau maethu yn medru cael effaith gadarnhaol ar berthynas plentyn a’i rieni wrth i blant fod yn fwy serchog a chymdeithasol. Yn deillio o hyn mae rhieni yn teimlo’n fwy hyderus i gefnogi eu plant.
Disgwylir y bydd grwpiau maethu yn parhau i fod yn boblogaidd yn y dyfodol wrth i'r Cwricwlwm i Gymru 2022 gyflwyno’r Maes Dysgu a Phrofiad Iechyd a Lles (LlC, 2020). Bydd y dysgu a gaiff ei amgylchynu o gwmpas y MDaPh hwn yn ffocysu ar wahanol agweddau sy’n ymwneud gydag iechyd a lles, gan gynnwys iechyd meddwl, lles emosiynol a chymdeithasol. Cyfateba’r ail ddatganiad o’r hyn sy’n bwysig yn y MDaPh gydag anghenion poblogaidd a welir mewn grwpiau maethu. O fewn y MDaPh bydd athrawon yn medru cefnogi “dysgwyr i ddatblygu strategaethau sydd o gymorth iddyn nhw reoli eu hemosiynau, gall hyn yn ei dro gyfrannu tuag at iechyd meddwl a lles emosiynol cadarnhaol” (LlC, 2020). Yn deillio o hyn, y gobaith yw y bydd disgyblion y dyfodol mewn lle gwell i sefydlu cymdeithas a diwylliant croesawgar, er mwyn gallu siarad am iechyd meddwl a lles emosiynol yn agored heb unrhyw gywilydd.

1. Proffil personol Brychan
Mae Brychan yn 10 oed ac yn ddisgybl ym mlwyddyn 6. Mae’n unig blentyn ac yn blentyn maeth. Nid oes ganddo unrhyw gysylltiad gyda’i rieni biolegol ac yn newid rhieni maeth yn rheolaidd. Caiff hyn effaith ar Brychan yn emosiynol ac ymddygiadol gan nad yw’n ymdopi’n dda gyda newid. Ar y cyfan mae ei waith academaidd yn safonol ond gall newid yn ei fywyd tu allan i furiau’r ysgol effeithio ar yr hyn mae’n cyflawni yn yr ystafell ddosbarth. Mae Brychan yn blentyn caredig a gofalgar sydd yn ffrind da i’w gyfoedion ac yn barod i helpu staff neu gyd-ddisgyblion mwyafrif o’r amser.
Pan fod newid ar droed neu newydd ddigwydd o ran newid rhieni maeth, mae ei emosiynau ar wasgar a chaiff hyn effaith ar ei ymddygiad. O ganlyniad mae ei agwedd tuag at waith ysgol yn ddychrynllyd sydd allan o gymeriad i Brychan. Sylwodd Mr Jones ar hyn, felly er mwyn cefnogi Brychan mae wedi bod yn mynychu sesiynau grŵp maethu'r Ysgol ers pedwar tymor erbyn hyn. Y rheswm fod y cyfnod yn hirach nag arfer yw oherwydd bob tro mae Brychan yn gwneud cynnydd ac yn teimlo’n ddigon hyderus i fedru ymdopi gyda’i deimladau, mae newid yn digwydd eto ac mae ei deimladau yn gostwng eto. Felly dros y flwyddyn ddiwethaf mae wedi bod yn gylched heriol i Brychan wrth setlo gyda rhieni maeth a bod yn hapus yn yr Ysgol ac adref, i orfod wynebu newid arall yn fuan.
Ar yr ochr bositif, gall Brychan drafod ac esbonio sut mae’r grŵp maethu wedi ei gynorthwyo i reoli ei emosiynau, a gall adnabod pryd mae’n cynhyrfu a beth sydd angen iddo wneud er mwyn delio gyda’i deimladau. Mae’n hynod falch o’i gynnydd ond mae’r diffyg hunan hyder sydd ganddo yn ei rwystro rhag gallu ymdopi gyda newid yn gyfan gwbl heb gysur y grŵp maethu. Mae’n hollol ddealladwy gan ei fod yn blentyn ifanc sydd heb unrhyw deimlad o berthyn o ran adref. Yn symud ymlaen, ni fydd Brychan yn gorffen mynychu’r grŵp maethu tan ei fod yn hollol hyderus ei fod yn medru ymdopi gyda’r newid ac yn teimlo’n gysurus wrth wneud. 













2. Proffil personol Tomi  

Mae Tomi yn 9 oed ac yn ddisgybl ym mlwyddyn 5. Mae’n unig blentyn ac yn byw gyda’i Fam a’i phartner. Nid oes cyswllt rhwng Tomi a’i Dad ac nid yw’n gweld llygad yn llygad gyda phartner ei Mam. Teimla Tomi fod ei Fam ddim yn poeni amdano a dyw ei Fam ddim yn rhoi fawr o sylw iddo. O ganlyniad, caiff hyn effaith fawr ar deimladau Tomi a theimla ei fod yn ddi-werth a bod neb yn poeni amdano. Gwelodd Mrs James yr athrawes ddosbarth dystiolaeth o hunan niweidio ar ei fraich ac fe rannodd gyda’r athrawes ei fod yn cael meddyliau tywyll ac wedi ystyried hunan laddiad gan nad yw’n gweld pwrpas i’w fywyd. Wrth lwc, mae Tomi yn fodlon trafod a rhannu ei feddyliau gyda’r athrawes ddosbarth a staff y grŵp maethu.
Mae Tomi yn ddisgybl mwy abl na thalentog ond teimla Mrs James petai ei Fam yn dangos fwy o ddiddordeb tuag at ei waith ysgol ac yn ei annog a’i gefnogi yn fwy, y byddai’n medru gwneud hyd yn oed fwy o gynnydd yn academaidd. Yn deillio o’r meddyliau tywyll a phryder sydd gan Tomi, ar brydiau mae ei lefelau canolbwyntio yn yr ystafell ddosbarth yn isel tu hwnt. O ganlyniad mewn rhai gwersi nid yw’n cyflawni bron dim gwaith. 
Pan fod Tomi mewn grŵp maethu mae’n cyfaddef fod ei deimladau ar ei uchaf gan ei fod yn teimlo’n gartrefol, diogel a hapus yn yr amgylchedd. Dywedodd pan ei fod yno fod y mwyafrif o’i feddyliau tywyll yn diflannu a’i fod yn teimlo hapusrwydd am gyfnod. Mae’n blentyn hynod o gwrtais sydd yn hoff iawn o sgwrsio gydag eraill, ar brydiau mae’n defnyddio hyn er mwyn cuddio’r ffaith ei fod yn teimlo’n isel neu’n pryderu. 
Bellach mae wedi bod yn mynychu’r grŵp maethu ers dau dymor ond ni fydd yn gadael yn fuan. Mae ei gynnydd wedi bod yn gyson ers cychwyn ac er bod ei Fam wedi rhoi caniatâd iddo fynychu’r sesiynau, nid yw wedi dangos unrhyw ddiddordeb yn yr hyn mae Tomi yn gwneud yn y grŵp na sut mae’n cefnogi ei mab. O ganlyniad, mae Tomi yn ddigon galluog i sylweddoli hyn ac felly teimla mai dim ond staff y grŵp maethu a’r ysgol sydd yn poeni amdano.












3. Proffil personol Sulwen 

Mae Sulwen yn 8 oed ac yn ddisgybl ym mlwyddyn 4. Mae’n byw gartref gyda’i Thad, Mam a chwaer sydd ym mlwyddyn 1. Mae ymddygiad cymdeithasol Sulwen yn gwbl wahanol yn y cartref i gymharu gyda’r Ysgol gan ei bod yn cyfathrebu adref heb unrhyw drafferth. Ond yn yr Ysgol dim ond un athrawes mae’n fodlon siarad â, ac mae hynny ond yn eiriau, nid brawddegau llawn.
Doedd yr elfen gymdeithasol o ‘selective mutism’ heb ddatblygu gyda Sulwen tan ei bod yn flwyddyn 3. I gymharu gyda’i sgiliau cymdeithasu ym mlwyddyn 2 roedd hi’n hapus i gyfathrebu gyda phob aelod o staff. Er ei bod yn gwrthod cyfathrebu gydag aelodau o staff erbyn hyn, mae’n hapus i ddysgu geiriau ac yn fodlon eu hadrodd mewn cyngherddau heb unrhyw drafferth, megis cyngerdd Nadolig, gwasanaeth ysgol gyfan. Oherwydd hyn, gall ddod ar draws fel plentyn anghwrtais ac ystyfnig i bobl sydd ddim yn ei hadnabod, megis athrawon cyflenwi, darpar athrawon. Caiff hyn effaith ar ei chynnydd academaidd, yn enwedig yn ieithyddol gan ddefnyddio ei sgiliau llafar.
Fodd bynnag, mae Sulwen yn cyfathrebu heb unrhyw ffwdan gyda’i ffrindiau a pan fod angen rhywbeth arni yn y dosbarth mae ei ffrindiau yn debygol o siarad drosti. Er mwyn ceisio datrys hyn, un o’i thargedau personol yw cyfathrebu gydag oedolion a staff yr ysgol mewn brawddegau. 
Ers mynychu sesiynau’r grŵp maethu am dymor mae wedi dechrau teimlo’n gyfforddus i siarad o fewn y grŵp gan ddefnyddio brawddegau, a gwneud cyswllt llygad wrth siarad gyda’r staff. Serch hynny, nid yw wedi trosglwyddo’r cynnydd yma nôl yn yr ystafell ddosbarth brif ffrwd. Mae Sulwen yn dal i gyfathrebu gyda’r athrawes ddosbarth trwy ofyn i ffrindiau i ofyn i’r athrawes drosti, peidio gwneud cyswllt llygad, a defnyddio geiriau yn hytrach na brawddegau i gyfathrebu gyda’r athrawes pan nad oes dewis ganddi. 

